b'\n_START_ARTICLE_\nLlotja de Palma\n_START_SECTION_\nExterior\n_START_PARAGRAPH_\nLa planta de la Llotja de Palma \xc3\xa9s rectangular, d\'acord amb els quatre trasts que t\xc3\xa9 de llarg i els tres que t\xc3\xa9 d\'ample, tots amb coberta d\'ogiva, ara cobertes amb teulada. Les quatre fa\xc3\xa7anes s\xc3\xb3n limitades per torres octogonals als cantons, que havien de tenir pinacles amb penells, i torretes (respaldes o bestorres) entre aquestes, dues a les fa\xc3\xa7anes anterior i posterior i tres a les laterals, alineades amb les fileres de columnes interiors, de les quals fan de contraforts. De les torretes surten sengles grans g\xc3\xa0rgoles, obra de Guillem Sagrera, amb forma d\'animals (lleons i dracs), de la boca d\'un dels quals surten les paraules "O com es fret" (Oh, com \xc3\xa9s fred, \xc3\xa9s a dir, quin fred que fa!)._NEWLINE_A la fa\xc3\xa7ana de llevant hi ha el portal major dividit en dos per un mainell, com al portal del Mirador i a la de l\'Almoina de la Seu de Mallorca, com a Sant Nicolau de Palma i com a Sant Domingo, enderrocat al s. XIX. En el timp\xc3\xa0 hi ha una gran i magn\xc3\xadfica escultura de l\'\xc3\x80ngel Custodi de la Mercaderia, amb capa i una filact\xc3\xa8ria amb la llegenda Defenedors de la Mercaderia, seguint l\'estil de l\'\xc3\xa0ngel de la process\xc3\xb3 de l\'\xc3\x80ngel Custodi de la ciutat de Val\xc3\xa8ncia. _NEWLINE_A la fa\xc3\xa7ana de ponent hi ha un portal m\xc3\xa9s petit, al timp\xc3\xa0 del qual hi ha una escultura de la Mare de D\xc3\xa9u amb el Bon Jes\xc3\xbas, d\'estil borgony\xc3\xb3. A la cara exterior de cadascuna de les torres dels cantons hi ha una escultura amb la imatge del sant que d\xc3\xb3na nom a l\'esgl\xc3\xa9sia m\xc3\xa9s propera (Santa Caterina d\'Alexandria, per la capella de l\'hospital i orfenat a qui estava dedicada; Sant Joan, per Sant Joan de Malta, amb una imatge esculpida seguint l\'estil de Claus Sluter; Sant Nicolau de Bari, desaparegut, per la capella de Sant Nicolau de Portop\xc3\xad; i Santa Clara, pel monestir del nom d\'aquesta santa; totes damunt m\xc3\xa8nsules de l\'estil de Jean de Valenci\xc3\xa9nnes._NEWLINE_Al mig de la fa\xc3\xa7ana de migjorn hi ha dos grans finestrals. A la fa\xc3\xa7ana de tramuntana hi ha dos grans portals bessons, de menys qualitat, obra de Guillem Vilasclar o d\'un dels descendents de Guillem Sagrera. Entre aquests dos portals i entre els dos finestrals de la banda de la mar manca una escultura d\'un \xc3\xa0ngel._NEWLINE_El coronament, de baix a dalt, \xc3\xa9s format per un mensulat, uns finestratges calats i un emmerletat, interromputs per les bestorres. El mensulat \xc3\xa9s compost de vuit perm\xc3\xb2dols per tirada entre bestorres, coberts amb decoraci\xc3\xb3 vegetal. A continuaci\xc3\xb3 ve l\'ampit tirat de la galeria de finestratges, el qual s\'acaba amb una motllura que constitueix l\'acabament exterior del replanell de les finestres, les quals uneix. Damunt els finestratges hi ha una motllura germana d\'aquesta, que fa de separaci\xc3\xb3 amb l\'emmerletat. El coronament afinestrat \xc3\xa9s format per una galeria de quatre finestres, claraboies als documents, obertes entre les bestorres i entre aquestes i les torres. Les finestres es troben separades pel que els documents de l\'\xc3\xa8poca anomenen pilarets. Aquests, malgrat el seu nom, no ultrapassen la part superior dels finestratges, no s\xc3\xb3n de planta quadrada, no tenen cap basament ni capitell i estan decorats amb un petit roset\xc3\xb3 quadrifoli trepat a mitjan altura entre el replanell i el comen\xc3\xa7ament de l\'ornamentaci\xc3\xb3 dels finestratges. Aquests rosetons nom\xc3\xa9s s\xc3\xb3n mitjos ran de les bestorres de la fa\xc3\xa7ana anterior i posterior. Pel que fa a aquesta ornamentaci\xc3\xb3 superior, \xc3\xa9s bocellada, conopial, trepada per un ull a cada banda situat al costat de l\'eix de simetria._NEWLINE_L\'emmerletat \xc3\xa9s constitu\xc3\xaft per tres merlets catalans, escalonats, entre torre i bestorre i entre aquestes, i per mig merlet ran de cada torre i de cada bestorre. L\'eix dels merlets sencers coincideix amb el del roset\xc3\xb3 dels pilarets i l\'al\xc3\xa7ada i l\'amplada dels graons dels merlets \xc3\xa9s igual a la separaci\xc3\xb3 entre ells. Les torres i bestorres s\xc3\xb3n coronades per merlets del mateix estil que els esmentats. L\'eix d\'aquests merlets, per\xc3\xb2, coincideix amb cadascun dels vuit caires de les torres i de les bestorres, que s\xc3\xb3n octogonals, i el punt mitj\xc3\xa0 entre merlet i merlet est\xc3\xa0 situat al mig de cada cara de la torre (hi ha, doncs, vuit merlets a cada torre i a cada bestorre). I encara hi ha m\xc3\xa9s difer\xc3\xa8ncies, perqu\xc3\xa8 els merlets de les bestorres s\xc3\xb3n m\xc3\xa9s estrets, m\xc3\xa9s poc separats i tenen nom\xc3\xa9s un escal\xc3\xb3, unes caracter\xc3\xadstiques  proporcionades amb l\'amplada i l\'al\xc3\xa7ada de les bestorres que coronen, inferiors a les de les torres. _NEWLINE_Tant els merlets de les torres com els de les bestorres surten dels murs, perqu\xc3\xa8 es troben damunt un sistema de perm\xc3\xb2dols semblant al que aguanta la primera motllura del coronament, la qual cosa fa que sembli que hi ha matacans. Aix\xc3\xb2 tamb\xc3\xa9 s\'esdev\xc3\xa9 en el coronament de finestratges, l\'ampit dels quals sobresurt damunt els perm\xc3\xb2dols citats._NEWLINE_L\'aspecte de fortificaci\xc3\xb3 que aquest record dels matacans i els merlets donen a l\'edifici, \xc3\xa9s el complement l\xc3\xb2gic de les torres dels cantons, que fins i tot tenen sageteres per a il\xc2\xb7luminar els replans de les escales de l\'interior. La planta octogonal d\'aquestes torres \xc3\xa9s la mateixa que la de les torres de l\'antiga fa\xc3\xa7ana de la Seu de Mallorca i de les columnes que separen les naus interiors. Aquesta planta fou imitada a la fa\xc3\xa7ana de Sant Nicolau de la ciutat de Mallorca i a la de diferents esgl\xc3\xa9sies parroquials i conventuals de la part forana de Mallorca. \xc3\x89s tamb\xc3\xa9 la planta de les torres del portal del monestir de Poblet i de les torres de Serrans de Val\xc3\xa8ncia, hexagonals per la integraci\xc3\xb3 en la murada, pel que fa a construccions civils. I es troba tamb\xc3\xa9 a les torres de Santa Maria del Mar, dels campanars de la Seu i de la capella de Santa \xc3\x80gata de Barcelona i del monestir de Pedralbes, a m\xc3\xa9s d\'altres edificis religiosos del Principat.\n_START_SECTION_\nInterior\n_START_PARAGRAPH_\nL\'interior de la Llotja \xc3\xa9s format per tres naus de la mateixa al\xc3\xa7\xc3\xa0ria separades per sis columnes helico\xc3\xafdals primes sense capitell, que foren imitades a la llotja de Val\xc3\xa8ncia, a l\'esgl\xc3\xa9sia de Sant Jaume de Villena i a la base de la torre de San Giorgio del Castel Nuovo de N\xc3\xa0pols, tamb\xc3\xa9 obra de Guillem Sagrera. Tampoc no hi ha culs de ll\xc3\xa0ntia als murs, per rebre els nervis de les voltes, sin\xc3\xb3 que aquests, a l\'estil de Guillem Sagrera, surten directament del pla del mur, com a la sala capitular de la Seu de Mallorca i a la gran sala del Castel Nuovo de N\xc3\xa0pols, del mateix autor. Les claus de volta ostenten escuts caironats amb els Quatre Pals reials als trasts de la nau central i l\'escut de la ciutat de Mallorca, tamb\xc3\xa9 caironat, als trasts laterals, tots amb la policromia i l\'or original. Al mig de la fa\xc3\xa7ana de migjorn s\'obren dos grans finestrals. A cada banda del portal major i del de la fa\xc3\xa7ana contr\xc3\xa0ria hi ha dos finestrals amb volta de creueria i un pedr\xc3\xads a cada banda, com el que volta el mur interior de tota la sala. A cada rac\xc3\xb3 en xamfr\xc3\xa0 hi ha una porta petita amb un arc conopial, decorat amb la imatge d\'un dels quatre evangelistes, estil imitat en les portes d\'alguns estudis de casats de la ciutat. D\'aquestes portes, nom\xc3\xa9s les de la banda de la mar donen a una magn\xc3\xadfica escala de caragol per pujar a la terrada.'